Liechtensteins herrelandslag i fotball

Kvalifiseringen til EM i fotball 1996

Dette var første gang Liechtenstein deltok i kvalifiseringen til et større internasjonalt mesterskap. I den første kampen, på bortebane mot Nord-Irland, skåret Daniel Hasler lagets første mål i offisielle kvalifiseringskamper. Kampen endte med 1–4 tap. Dette målet var det eneste Liechtenstein skåret i denne kvalifiseringen, men de sikret seg likevel ett poeng etter å ha spilt uavgjort 0–0 mot Nord-Irland på hjemmebane. Det største tapet kom på bortebane mot Portugal med 0–8 tap. Laget endte sist i kvalifiseringsgruppen med det ene poenget og en målforskjell på 1–40.

Kvalifiseringen til VM i fotball 1998

Denne kvalifiseringen endte Liechtenstein uten poeng og opplevde i tillegg sitt største tap gjennom tidene. På hjemmebane mot Makedonia tapte laget 1–11, i en kamp hvor det på forhånd var enkelte forventninger om at laget kunne få et bra resultat. På ti kamper slapp laget inn 52 mål, og skåret tre mål. I tillegg til tapet for Makedonia tapte Liechtenstein med 0–8 på bortebane og 1–8 på hjemmebane for Romania.

Kvalifiseringen til EM i fotball 2000

Liechtenstein gjennomførte sin til da beste kvalifisering med én seier og én uavgjort, men endte likevel sist i gruppen. Lagets første seier i en kvalifisering kom på hjemmebane mot Aserbajdsjan med 2–1. I tillegg spilte de 0–0 mot Ungarn også dette på hjemmebane. Det største tapet var det Portugal som stod for, med 0–8 på bortebane. Til sammen slapp laget inn 39 mål og skåret to i løpet av kvalifiseringen.

Kvalifiseringen til VM i fotball 2002

Liechtenstein sitt forsøk på å kvalifisere seg til VM i 2002 ble dokumentert av den britiske forfatteren Charlie Connelly i boken Stamping Grounds: Liechtenstein's Quest for the World Cup. I løpet av kvalifiseringen slapp laget inn 23 mål, noe som var klart mindre enn tidligere kvalifiseringer, men skåret ingen og fikk null poeng. De største tapene kom mot Spania og Bosnia-Hercegovina med 0–5, begge på bortebane.

Kvalifiseringen til EM i fotball 2004

Kvalifiseringen startet bra med 1–1 mot Makedonia, og en slags revansje for 1–11 tapet i 1996. Dette ble allikevel det eneste poenget laget fikk i løpet av kvalifiseringen. I bortekampen tapte Liechtenstein 1–3 og skåret således de to eneste målene sine i kvalifiseringen mot Makedonia. Til sammen slapp laget inn 22 mål, det største tapet kom på bortebane mot Tyrkia med 0–5. England var i samme gruppe som Liechtenstein og vant begge kampene, men, overraskende nok, bare med 2–0 begge ganger.

Kvalifiseringen til VM i fotball 2006

I motsetning til tidligere kvalifiseringer var Liechtenstein denne gangen i en gruppe på til sammen syv lag, blant annet Luxembourg, en annen mininasjon i europeisk fotball. Denne kvalifiseringen ble den klart beste for Liechtenstein gjennom tidene. Etter tap med 1–2 for Estland i første kamp gikk de på sitt største tap i denne gruppen med 0–7 borte mot Slovakia. I den tredje kampen imponerte de imidlertid med 2–2 mot EM-finalist Portugal på hjemmebane, etter at Portugal ledet 0–2 til pause. Fire dager senere var Luxembourg motstander på bortebane, Liechtenstein sikret seg sin første borteseier og den største seieren gjennom tidene med 4–0 seier. De to påfølgende kampene endte med 1–2 og 1–3 tap mot henholdsvis Latvia og Russland på hjemmebane. De to påfølgende bortekampene endte med 0–2 og 0–1 tap for henholdsvis Estland og Latvia. Deretter klarte laget 0–0 hjemme mot Slovakia, noe som økte poengfangsten til fem poeng. Deretter fulgte tap med 0–2 på bortebane mot Russland, før Luxembourg var motstander på hjemmebane i Vaduz. Denne kampen endte med 3–0 seier for Liechtenstein, som dermed hadde sikret seg åtte poeng i gruppen. I den avsluttende kampen mot Portugal på bortebane var laget nær en ny sensasjon. Til pause ledet Liechtenstein med 1–0, før Pauleta utlignet i begynnelsen av andre omgang. Denne stillingen holdt seg imidlertid helt til fem minutter før slutt da Nuno Gomes sikret tre poeng for Portugal.
De åtte poengene Liechtenstein sikret seg i løpet av kvalifiseringen var to mer enn den samlede poengsummen de hadde fått i løpet av de fem tidligere kvalifiseringene. Poengene medførte at Liechtenstein endte nest sist i gruppen, foran Luxembourg som var uten poeng. I tillegg til to seire over Luxembourg spilte Liechtenstein uavgjort på hjemmebane mot de to lagene som endte på første og andreplass i gruppen.